**Image spot pályázatot hirdet a Korábban Érkeztem Alapítvány**

Image spot pályázatot írt ki a *Korábban érkeztem Dél-alföldi Regionális Koraszülött Intenzív Osztályért Alapítvány* (továbbiakban: Alapítvány). Az Alapítvány által meghirdetett pályázatra olyan 30-90 másodperces image spotokat várnak, amelyek eredeti és kifejező módon közvetítik az Alapítvány koraszülöttellátásban és a családok támogatásában való feladatvállalását, misszióját és üzenetét.

**A kiírás teljes szövege**

**A pályázat kiírója:**

A *Korábban érkeztem Dél-alföldi Regionális Koraszülött Intenzív Osztályért Alapítvány*.

**Pályázati kiírás:**

A pályázat kiírója olyan image filmeket/spotokat vár, amelyek az Alapítvány által Pályázók rendelkezésére bocsátott nyersanyagokból (musterekból) összeállított kisfilmben mutatja be a Korábban Érkeztem Alapítvány tevékenységét. A nyersanyagok a pályázói nyilatkozat (1. sz. melléklet) aláírását és Alapítványhoz történő személyes (6726 Szeged, Fő fasor 9.) vagy elektronikus (info@koramentorhaz.hu) eljuttatását követően letölthetőek az Alapítvány által a pályázó nyilatkozatában megadott e-mail címére, az 1. sz. melléklet beérkezését/átvételét követő maximum 3 munkanapon belül kiküldött linkről.

A beküldött kisfilmekre vonatkozó elvárás: XXI. századi technikai és felhasználói elvárásoknak való megfelelés, dinamikus stílus, az Alapítvány missziójának korszerű ábrázolása.

Pályamunkát kizárólag nagykorú magánszemélyek küldhetnek be, de kiemelten várjuk felsőoktatási tanulmányokat folytató hallgatók pályaműveit is.

**Feltételek:**

A beküldött pályázati anyagoknak a következő feltételeknek kell megfelelnie:

- 30-90 másodperces terjedelem,

- a célcsoport eléréséhez leginkább megfelelő szakmai színvonalú és megszerkesztettségű videóanyag összeállítása,

- egy pályázó legfeljebb két kisfilmmel pályázhat,

- a kisfilmeket *(.mov* vagy *.mpeg4* vagy *.mp4* vagy *.avi)* videóformátumban  kell pendrive-on, CD-n vagy DVD-n postai úton megküldeni vagy személyesen átadni.

Postai kézbesítés és személyes átadás címe: 6726 Szeged, Fő fasor 9. (a Szegedi Koramentorház nyitvatartási ideje a következő oldalon tekinthető meg: <https://www.koramentorhaz.hu/contact> )

- **A pályaművek beérkezési határideje: 2019. augusztus 05. 12:00.**

A pályázattal kapcsolatos esetleges kérdéseket az [info@koramentorhaz.hu](mailto:info@koramentorhaz.hu) címre küldött mailben van lehetőség feltenni.

**Díjak**

A nyertes pályamű beküldőjének díja (egy nyertes kerül kihirdetésére): nettó 100.000 Ft, mely átutalásra kerül a nyertes pályázó 2. sz. mellékletben megadott bankszámlaszámára, a 2. sz. melléklet aláírását követő 5 munkanapon belül.

**Elbírálás**

Az Alapítvány háromfős bírálóbizottsága a beérkezett pályázatokat elbírálja, és kiválasztja a nyertes pályázatot. Az Alapítvány valamennyi, nem nyertes pályázatot törli - a vonatkozó jogszabályi rendelkezések maradéktalan betartása mellett -, azok felhasználására nem jogosult.

A sikeres pályázónak feltétlen szavatosságot kell vállalnia arra vonatkozóan, hogy a pályázati munkája kapcsán nincs harmadik félnek olyan szerzői jogi vagy egyéb joga, mely megakadályozná vagy korlátozná az Alapítványt a pályázati munka kiadása, többszörösítése vagy egyéb módon történő felhasználása tekintetében.

A nyertes pályázó kötelezettséget vállal arra, hogy az Alapítvánnyal felhasználási és átruházási szerződést köt (lásd 2. sz. melléklet) a pályázati munka tárgyában, és kizárólagos felhasználási jogot biztosít az Alapítvány részére.

**Eredményhirdetés legkésőbbi időpontja: 2019.augusztus 30. 12.00**

Eredményhirdetés módja: pályázók 1. sz. mellékletben megadott e-mail címén történő tájékoztatás